Á mvús awú Yosué ńdɔ bɔ́n bə́ Ísraɛ̂l bə́ ngásíli Ǹtondôbə nâ: “Zá yǎ ábə̄ bía a bələ́ naa a tádigi bɛ́d á Kananéan nə́ á kə lúman ai bɔ́?” 2Ńdɔ Ǹtondôbə a ngáyalan nâ: “Yúda ńnye ǎ yi tádí kə; yénán, mə və́ yǎ nye é sí nyī á mɔ́.” 3Ńdɔ̄ Yúda a ngádzó ai mǎnyāŋ Siméon nâ, “Bɛ́də́g, bǐ kə̄ á ngab sí bə́ ngávə́ mā, nâ bǐ lúmán ai Kananéan; abǒg tē maa mayǐ fə bɛ́d ai wa á ngab sí dzóe bə́ ngávə́ wā, ńdɔ̄ bân Siméon bə́ ngákə, 4ńdɔ̄ Yúda a ngábɛ́d, Ǹtondôbə a və́ bɔ Kananéan ai Perizít á mɔ́; ńdɔ̄ bə́ ngátəgə bod bakúda awômo á Bɛzek. 5Ḿból bə́ ngákɔ́b Adoni Bɛzek á Bɛzek, bə́ ngalúman ai nyé, ńdɔ̄ bə́ ngátəgə Kananéan ai Perezít. 6Ńdɔ̄ Adoni ­Bɛzek a ngátúb, hədá ńdɔ̄ bə́ ngákə̄ bátsídan nyé bə́ bī nyē bə́ ngatsíg nye bəyóm bə́ ányǔ yā mɔ́ ai ébá yā məkǒl. 7Ńdɔ Adoni Bɛzek a ngádzɔ́ nâ: “Miǹkúkúmá mə̄wóm zamgbál mí nə ńtsígán bə́yóm bə́ ányǔ yā mɔ́ ai ébá yā məkǒl, mí kadəgə tɔ́b bīdí á tə́bə́lə wama á sí ḿból mə̄ ngábɔ, ńgɔ̄ fə Zambá ā dúgan ma.” Ńdɔ̄ bə́ ngázu ai nyé á Yērúzalɛm, ńdɔ̄ a ngáwú wē. 8Ńdɔ̄ mvóg Yúda bə́ ngákə tsǎg Yērúzalɛm bitá, bə́ nɔ̄ŋɔ́ nyē bə́ ngawé bǒd yā étē ai okəŋ bítá, bə́ ngatum tísɔn ndóan. 9Á mvús tě ńdɔ̄ mvóg Yúda bə́ ngásigi nə́ bâkə lúman ai Kananéǎn yā bə́ ngábə́ tɔá á ńkǒl Négev ai á édzəgəze. 10Ǹdɔ́ Yúda a ngákə lúman ai Kananéǎn yā bə́ ngábə́ tɔá á Hébron – ókōbá dzwé Hébron á ngábə́ naa; Kiryat Arba, ńdɔ̄ bə́ ngátəgə Shéshái ai Ahimân ai Talmái. 11Á kódō yə̄ válā, ńdɔ̄ bə́ ngákə lúman ai batɔbɔ ǹnamǎ yā Devir. Ókōbá dzwé Devir a ngábə́ nâ: Kiryath Séfɛr. 12Ńdɔ Kaleb a ngádzɔ́ nâ, “Ényɔ́ ā yi təgə̌ Kiryat Séfɛr, a nɔŋɔ́ nyé, mayi nyé və́ Aksa ngɔn dzáma álūg.”